Informatīvais ziņojums

**par Latvijas nacionālajām pozīcijām uz Eiropas Savienības Konkurētspējas ministru padomes 2011.gada 30.-31.maija sanāksmē izskatāmajiem jautājumiem**

##### I Ministru padomes sanāksmes darba kārtība

Beļģijā, Briselē 2011. gada 30.-31.maijā notiks kārtējā Eiropas Savienības (turpmāk – ES) Konkurētspējas ministru padomes (turpmāk – Padome) sanāksme, kuras darba kārtībā ir ietverti šādi jautājumi, par kuriem ir sagatavotas Latvijas nacionālās pozīcijas:

* 1. Priekšlikumi par vienotas patenta aizsardzības sistēmas izveidi:
  2. Priekšlikums Eiropas Parlamenta un Padomes regulas projektam par ciešāku sadarbību saistībā ar vienotas patentu aizsardzības sistēmas izveidi;
  3. Priekšlikums Padomes regulas projektam par ciešāku sadarbību saistībā ar vienotas patentu aizsardzības sistēmas izveidi attiecībā un piemērojamo tulkošanas kārtību.

1. Priekšlikums Padomes regulai par Eiropas privātās sabiedrībastiesisko regulējumu.

Vienlaikus Padomes sanāksmē tiek izskatīti šādi jautājumi:

1. Priekšlikums Eiropas Parlamenta un Padomes Direktīvai, ar ko groza Direktīvas 89/666/EEK, 2005/56/EK un 2009/101/EK par centrālo reģistru, komercreģistru un uzņēmumu reģistru savstarpējo savienojamību;

2. Vienotas patentu tiesvedības sistēmas izveide.

**II Latvijas nacionālās pozīcijas**

1. **Priekšlikumi Eiropas Parlamenta un Padomes regulas projektam par ciešāku sadarbību saistībā ar vienotas patentu aizsardzības sistēmas izveidi un priekšlikumu Padomes regulas projektam par ciešāku sadarbību saistībā ar vienotas patentu aizsardzības sistēmas izveidi attiecībā un piemērojamo tulkošanas kārtību**

Padomes sanāksmes ietvaros dalībvalstu ministri tiks informēti par priekšlikumiem, kā arī tiks aicināti apstiprināt vispārējo pieeju attiecībā uz:

* Priekšlikums Eiropas Parlamenta un Padomes regulas projektam par ciešāku sadarbību saistībā ar vienotas patentu aizsardzības sistēmas izveidi;
* Priekšlikums Padomes regulas projektam par ciešāku sadarbību saistībā ar vienotas patentu aizsardzības sistēmas izveidi attiecībā un piemērojamo tulkošanas kārtību.

Ņemot vērā to, ka Beļģijas prezidentūras laikā netika panākts kompromiss dalībvalstu starpā attiecībā uz tulkošanas kārtību un vienota spēka Eiropas patenta izveidi, 2011.gada 10. martā  tika pieņemts lēmums 2011/167/ES, ar ko atļauj ciešāku sadarbību attiecībā uz vienotas patentu aizsardzības  izveidi. Ciešākas sadarbības mehānismā ir iesaistījušās 25 ES dalībvalstis, tai skaitā Latvija. Pamatojoties uz minēto, Eiropas Komisija 2011. gada 13. aprīlī nāca klājā ar šādiem priekšlikumiem:

1. priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi;
2. priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi attiecībā uz piemērojamo tulkošanas kārtību.

Latvija pozitīvi vērtē vienotas patentu aizsardzības sistēmas izveidi, uzsverot tās nozīmīgumu un uzskata, ka patentu sistēmas pilnveidošana ES līmenī ir nepieciešama un veicinās uzņēmumu konkurētspēju. Vienota spēka Eiropas patents ievērojami samazinās ES reģistrējamo patentu izmaksas, tādējādi kļūstot pieejamāks uzņēmumiem, jo īpaši maziem un vidējiem, sniedzot ieguldījumu šo uzņēmumu inovācijas potenciāla palielināšanā. Turklāt vienota spēka vienota spēka Eiropas patenta izveide nodrošinātu ES – 2020 stratēģijā izvirzītā mērķa par efektīvas patentu sistēmas izveidi sasniegšanu.

1. **Priekšlikums Padomes regulai par Eiropas privātā uzņēmuma statūtiem (turpmāk – regulas projekts)**

Padomes ietvaros ministri tiks aicināti panākt politisko vienošanos par regulas projekta tekstu, lai noslēgtu darbu pie SPE regulas projekta izstrādes. Eiropas privātās sabiedrības (turpmāk – SPE) regulas projekts uzsver nepieciešamību jaunas Eiropas līmeņa sabiedrības juridiskās formas izveidei, lai sekmētu mazo un vidējo komersantu konkurētspēju, atvieglojot to izveidošanas procesu un darbību vienotajā Kopienas tirgū. Regulas projekts ļautu nodibināt SPE, ievērojot vienādus, vienkāršus, elastīgus komerctiesību noteikumus visās dalībvalstīs.

Latvija kopumā atbalsta nepieciešamību panākt politisko vienošanos par regulas projekta tekstu, lai noslēgtu darbu pie SPE regulas projekta izstrādes. Ņemot vērā ieilgušās sarunas, Latvija varētu atbalstīt pašreizējo kompromisa priekšlikumu, ja tas ir pieņemams pārējām dalībvalstīm. Tomēr Latvija vēlas norādīt uz to, ka vairums būtiskos jautājumos nav veikta harmonizācija, bet tiek saglabāta atsauce uz dalībvalstu tiesību aktiem, kā rezultātā rodas tiesiskā nenoteiktība un saglabāta esošā sistēma, kas nesasniedz sākotnējos SPE regulas projekta noteiktos mērķus – sekmēt mazo un vidējo komersantu konkurētspēju, atvieglojot to izveidošanas procesu un darbību vienotajā tirgū.

**III Citi jautājumi**

1. **Priekšlikums Eiropas Parlamenta un Padomes Direktīvai, ar ko groza Direktīvas 89/666/EEK, 2005/56/EK un 2009/101/EK par centrālo reģistru, komercreģistru un uzņēmumu reģistru savstarpējo savienojamību**

Padomes ietvaros dalībvalstu ministri tiks informēti par priekšlikumu, kā arī tiks aicināti apstiprināt vispārējo pieeju attiecībā uz priekšlikumu Eiropas Parlamenta un Padomes Direktīvai, ar ko groza Direktīvas 89/666/EEK, 2005/56/EK un 2009/101/EK par centrālo reģistru, komercreģistru un uzņēmumu reģistru savstarpējo savienojamību (turpmāk – direktīva).

Direktīvas mērķis ir palielināt uzticību vienotam tirgum, garantējot drošāku uzņēmējdarbības vidi patērētājiem, kreditoriem un citiem uzņēmējdarbības partneriem. Vienlaicīgi tiks veicināta Eiropas uzņēmumu konkurētspēju, samazinot administratīvo slogu un palielinot tiesisko noteiktību, kā arī uzlabota valsts pārvaldes darbība, sekmējot sadarbību starp uzņēmējdarbības reģistriem Eiropā saistībā ar tādām procedūrām, kurās sadarbības mehānismi ir nepilnīgi, vai to nav vispār.

Eiropas Komisijas priekšlikums paredz veikt šādus grozījumus spēkā esošajos tiesību aktos:

* grozījumi Direktīvā 2009/101/EK ir vērsti uz pārrobežu piekļuves veicināšanu oficiālai uzņēmējdarbības informācijai, izveidojot elektronisku reģistru tīklu un nosakot vienotu minimālo informācijas apjomu, kas elektroniskā formā jādara pieejama trešajām pusēm visās dalībvalstīs;
* grozījumi Direktīvā 89/666/EEK ir paredzēti, lai garantētu to, ka uzņēmējdarbības reģistrs sniedz aktuālu informāciju par uzņēmējsabiedrību tiem uzņēmējdarbības reģistriem citās dalībvalstīs, kuros reģistrētas šīs sabiedrības ārvalstu filiāles;
* grozījumi Direktīvā 2005/56/EK vērsti uz sadarbības apstākļu uzlabošanu starp uzņēmējdarbības reģistriem saistībā ar uzņēmumu pārrobežu apvienošanās procedūrām.

## Latvija kopumā atbalsta uzņēmējdarbības reģistru savstarpējās savienojamības nodrošināšanai nepieciešamo grozījumu Direktīvā 89/666/EEK, Direktīvā 2005/56/EK un Direktīvā 2009/101/EK veikšanu.

1. **Vienotas patentu tiesvedības sistēmas izveide**

Padomes sanāksmes ietvaros dalībvalstu ministri tiks aicināti uz diskusijām par vienotas patentu tiesvedības sistēmas izveidi. ES tiesa 2011.gada 8.marta atzinumā, kas sniegts saskaņā ar Līguma par ES darbību 218.pantu noteica, ka vienotas patentu tiesvedības sistēmas izveide neatbilst Līguma par ES un Līguma par ES darbību noteikumiem. Komisija 2011. gada 18.maijā nāca klajā ar iespējamiem risinājumiem attiecībā uz tiesvedības jautājumiem.

Latvija konceptuāli atbalsta piedāvāto tiesvedības jautājuma risinājumu – vienotas Patentu tiesas izveidi, pamatojoties uz starp dalībvalstīm noslēgtu līgumu, ievērojot šādus priekšnoteikumus:

* tiks nodrošināta tā atbilstība Līgumam par ES darbību;
* tiks nodrošināta tā atbilstība ES tiesas 2011. gada 18. marta Atzinumam 1/09, kas noteica, ka vienotas Patentu tiesas izveide neatbilst Līgumam par ES darbību;
* tiks izstrādāti konkrēti Patentu tiesas darbības noteikumi, ievērotas dalībvalstu intereses, un, izveidota lētāka patentu tiesvedība ar vienotu tiesību normu interpretāciju un attiecīgi vienotu tiesvedību salīdzinājumā ar šobrīd esošo tiesvedību nacionālajās tiesās.

**IV Latvijas delegācija**

Delegācijas vadītāja:

**Karīna Korna,** Tieslietu ministrijas parlamentārā sekretāre

Delegācijas dalībnieki:

**Inga Skujiņa**, Tieslietu ministrijas valsts sekretāra vietniece stratēģijas jautājumos;

**Zaiga Liepiņa,** Ekonomikas ministrijas Valsts sekretāra vietniece;

**Rota Šņuka,** Ekonomikas ministrijas Ārējo ekonomisko attiecību departamenta direktores vietniece;

**Inese Balode,** Ekonomikas ministrijas nozares padomniece Latvijas Republikas pārstāvniecībā ES;

**Anna Upena,** Ekonomikas ministrijas nozares padomniece Latvijas Republikas pārstāvniecībā ES;

**Daina Ispodkina,** Finanšu ministrijas nozares padomniece Latvijas Republikas pārstāvniecībā ES;

**Egita Šķibele**, tieslietu nozares padomniece Latvijas Republikas pārstāvniecībā ES;

**Sandris Laganovskis**, tieslietu nozares padomnieks Latvijas Republikas pārstāvniecībā ES.

Tieslietu ministrs A. Štokenbergs

23.05.2011 10:03

1062

Dace Vītola

67036913, [Dace.Vitola@tm.gov.lv](mailto:Dace.Vitola@tm.gov.lv)